7.2.2023
ET
Euroopa Liidu Teataja
C 47/127 Kolmapäev, 6. juuli 2022
58. tunnustab kultuuri- ja noortealgatusi, nagu iga-aastane piiriülene kunstifestival Mirëdita, Dobar Dan, mis edendab kunstnike ja aktivistide koostööd Kosovos ja Serbias; soovitab Kosovo ja Serbia ametivõimudel, sealhulgas kohalikul tasandil, selliseid positiivseid algatusi edasi arendada ja kasutada kultuuripärandit eri kogukondade ühendamise vahendina; julgustab ARTE eeskuju järgides looma rahvusvahelist ja mitmekeelset avalik-õiguslikku ringhäälinguorganisatsiooni, mis edendaks Lääne-Balkani riikides rahu ja leppimist;
59. nõuab, et EL tugevdaks veelgi välispoliitilist ja julgeolekualast koostööd, avalikku diplomaatiat ja rahvusvahelist partnerlust, et saavutada edu lepitusprotsessis; väljendab heameelt ELi liitlaste uuenenud kaasatuse üle, eelkõige USA, Ühendkuningriigi ja Saksamaa erisaadikute ametisse nimetamise üle Lääne-Balkani riikides; nõuab, et nad teeksid tihedat koostööd ja koordineeriksid tegevust ELi saadikuga, et tugevdada mõjuvõimu ning pakkuda sidusat nõustamist ja tuge;
60. tunnustab Kosovo rahuvalvejõudude (KFOR) ja osalevate riikide olulist panust ohutu ja turvalise keskkonna loomisse ja säilitamisse kõikide Kosovo kodanike jaoks ning Lääne-Balkani Euroopa-Atlandi suunalise integratsiooni soodustamisse; tuletab meelde Kosovo rahuvalvejõudude tähtsust Kosovo julgeolekujõudude jätkuvaks arenguks nõustamise, koolituse ja suutlikkuse suurendamise kaudu;
61. palub komisjonil ja ELi Kosovo bürool teha rohkem pingutusi oma nähtavuse parandamiseks ning ELi ja Kosovo tihedama partnerluse rolli, nõuete ja eeliste edendamiseks;
Sotsiaal-majanduslikud reformid
62. väljendab rahulolu edusammude üle Kosovo majanduskasvus; väljendab rahulolu selle üle, et Kosovo saab kasu ka ELi digitaalsest ühtsest turust, arvestades, kuivõrd digitaliseerimine võiks edendada Kosovo majanduse arengut;
63. väljendab rahulolu valitsuse võetud meetmete üle mitteametliku majanduse vähendamiseks; peab siiski kahetsusväärseks asjaolu, et Kosovo suur mitteametlik majandus takistab jätkuvalt riigi erasektori arengut; märgib, et mitteametliku tegevuse algpõhjustega tegelemiseks on olemas strateegia ja vastav tegevuskava, kuid kutsub üles seda tulemuslikumalt rakendama; märgib, et isiklike rahaülekannete osakaal SKPs on suur;
64. tunnustab Kosovot COVID-19 pandeemia eduka ohjamise, sealhulgas vaktsineerimisprotsessi eest; väljendab rahulolu selle üle, et Kosovo on ostnud ainult selliseid COVID-19 vaktsiine, mille on tootnud ja sertifitseerinud EL/Ühendkuningriik/USA, ning tehakse tööd selle nimel, et Kosovos saaks väljastada Euroopa COVIDi digitõendit;
65. väljendab rahulolu valitsuse erakorraliste meetmete üle ja 25 000 uue töökoha loomise üle majanduse elavdamise paketi kaudu; rõhutab siiski, et pandeemiast enim mõjutatud rühmadele antav abi oli piiratud; kutsub Kosovot üles pakkuma sihipärast ja ajutist pandeemiaga seotud eelarvetoetust nõrgematele leibkondadele ja ettevõtjatele; rõhutab, et pandeemiajärgne taastumine sõltub olulisel määral ametiasutuste suutlikkusest lahendada struktuurseid probleeme ja majandusabipakettide tulemuslikust rakendamisest;
66. väljendab heameelt väljamakse üle COVID-19 makromajandusliku finantsabi paketist, mille eesmärk on leevendada pandeemia majanduslikku mõju ja säilitada makromajanduslik stabiilsus, ning et IPA III-st võeti kasutusele 14,2 miljardit eurot, et toetada Lääne-Balkani partnereid Euroopa Liidu liikmesuse nõuete täitmisel;
67. rõhutab, et nii põhiliste kui ka struktuurireformide rakendamine on majanduse elavdamise ja arengu jaoks endiselt väga oluline, kuna pingutused korruptsiooni vastu võitlemiseks, õigusriigi parandamiseks, läbipaistvuse suurendamiseks ning institutsioonide ja sotsiaalse dialoogi tugevdamiseks aitaksid samuti ligi meelitada riiki välismaiseid otseinvestee­ ringuid; kutsub Kosovot üles jätkama oma turupoliitika vastavusse viimist ELi õigustikuga ja palub Kosovo ametiasutustel ja komisjonil jätkata VKEde toetamist, et arendada Kosovos välja elujõuline majandus;
68. rõhutab, et ebapiisav ja ebausaldusväärne elektrienergiaga varustamine on üks Kosovo konkurentsivõimet piiravaid tegureid ning et energiajulgeoleku puudumine põhjustab ettevõtjatele märkimisväärseid kulusid ja takistab oluliselt kvaliteetsete välismaiste otseinvesteeringute ligimeelitamist; nõuab tungivalt, et Kosovo suurendaks jõupingutusi energiatõhususe pakutavate võimaluste ärakasutamiseks;